Sewe ontsnap uit Oos-Kaapse tronkArgieffoto bloot ter illustrasie. (Foto: Unsplash) Die departement van korrektiewe dienste (DKD) in die Oos-Kaap het Dinsdag ŉ grootskaalse soektog na sewe mans van stapel gestuur nadat hulle in die vroeë oggendure uit ŉ gevangenis in Makhanda ontsnap het. Al die ontsnaptes is Zimbabwiese burgers wat skuldig bevind is aan renosterstroping. Singabakho Nxumalo, woordvoerder van die DKD, sê die Suid-Afrikaanse Polisiediens (SAPD) is vandag in die vroeë oggendure in kennis gestel dat sewe mans uit die korrektiewe fasiliteit in Makhanda (voorheen Grahamstad) ontsnap het. “ŉ Ondersoek na die voorval is ingestel en die ondersoekbeamptes is nog besig om die presiese omstandighede van die ontsnapping vas te stel,” sê hy. Die veroordeelde renosterstropers is intussen as Nhamo Muyambo, Francis Chitho, Trymore Chauke, Lubuyo September, Abraham Moyane, Simba Masinge en Bennet Kwarrile geïdentifiseer. Hul ouderdomme en foto’s sal egter eers later vandag aan die publiek bekendgemaak word. “Die DKD doen ŉ beroep op lede van die publiek om enige inligting oor die ontsnaptes aan die polisie deur te gee,” sê Nxumalo. “Die mans is gevaarlik en moet nie gekonfronteer word indien hulle in die openbaar gewaar word nie. Ontbied eerder die polisie.”